Saulius Jakutavičius

Biografija

Saulius Jakutavičius 1991-iais metais baigė Vilniaus 41-ąją vidurinę mokyklą, 1991-1996 metais studijavo žurnalistiką Vilniaus Universitete.
Baigė Vokietijos visuomenės informavimo priemonių vystymo ir Komunikacijos institutą (Institut fur Medienentwicklung und Kommunikation bei der Frankfurter Allgemeine Zeitung), kurį įsteigė Frankfurter Allgemeine Zeitung (Vokietija, Frankfurtas prie Maino).
Saulius Jakutavičius ne sykį stažavosi Baltic Media Centre (Danija, Borholmas), Henri Nannen Schule Berlin. (Berlynas, Vokietija).

Kūryba

Saulius Jakutavičius 1994 metais įkūrė TV laidų gamybos įmonę "Baltijos telenaujienos"; ši TV produkcijos bendrovė 1995 metais pagal vokiečių TV prodiuserių licenziją rengė diskusijų šou "...Prieštarauk!", kuri 1995 metais buvo rodoma LTV kanalu, o nuo 1996 metų ir per LNK televiziją.
Šis diskusijų šou buvo pirmoji TV laida Lietuvoje, rengiama oficialiai įsigijus užsienio TV prodiuserių licenziją. "...Prieštarauk!" buvo itin populiari TV diskusijų laida, ją vedė žurnalistas Rimvydas Paleckis, o pati diskusijų šou laida sutraukdavusi prie TV ekranų apie milijoną Lietuvos TV žiūrovų kiekvieną trečiadienio vakarą.
1996 metais Saulius Jakutavičius, bendradarbiaudamas su dienraščiu "Lietuvos rytas", įkūrė UAB "Spaudos televizija", kuri sukūrė publicistinę laidą "Lietuvos ryto TV". Nuo 1996 metų spalio 1d. "Lietuvos ryto TV" buvo transliuojama LNK kanalu. Ši TV laida be perstojo buvo rodoma daugiau negu 15 metų, tai buvo unikalus projektas, kuris Lietuvos žiniasklaidos rinkoje iš TV laidos tapo nacionaliniu TV kanalu.
1998 metais Saulius Jakutavičius sukūrė pokalbių laidą "Spaudos klubas", kurią transliavo LRT televizija ir vedė žurnalistas Audrius Siaurusevičius. "Spaudos klubo" idėja buvo kiekvieną savaitę į TV studiją sukviesti žiniasklaidos atstovus diskusijai apie aktualiausius savaitės įvykius. 1999 metais laida "Spaudos klubas" buvo pripažinta geriausia šalies TV pokalbių laida "Ad rem" konkurse.
1996-1998 metais Saulius Jakutavičius vadovavo nepriklausomo Rusijos TV kanalo NTV korespondentų biurui Lietuvoje, teikė techninę pagalbą NTV Baltijos šalių biurui Rygoje, rengė naujienų siužetus.
2000 metais Saulius Jakutavičius kartu su partneriais iš Latvijos sukūrė vaizdo transliacijos ir naujienų portalą TVNET, kuris tapo konkurentu Delfi naujienų portalui. TVNET savo veiklą pradėjo Lietuvoje, Latvijoje ir Estijoje. Šiame portale 2000-aisiais metais pirmą kartą buvo integruotos ir TV laidų transliacijos, vaizdo įrašai. Deja, dėl technologinių aplinkybių: tuo metu itin lėtos duomenų perdavimo spartos per laidinio telefono linijas, aukštos duomenų perdavimo kainos video transliacijos nesulaukė reikiamo dėmesio, ir TVNET nutraukė savo veiklą Lietuvoje. TVNET.LV šiuo metu sėkmingai dirba Latvijoje.
Per savo karjerą Saulius Jakutavičius sukūrė virš 20 skirtingų TV laidų, tarp kurių "Beveik rimtai" (LTV), "..prieštarauk!", "Spaudos klubas", Jet set vėlyvasis naktinis šou" (LNK), "Aplinkybės tiriamos" (LRT), "Ultra" (LNK) ir kitos. 2000-2004 S.Jakutavičiaus įmonė laimėjo ir vykdė LR Ūkio ministerijos skelbtą visuomenės informavimo konkursą Ignalinos AE eksploatacijos nutraukimo pasekmėms nušviesti. Šio projekto metu buvo rengiamos ir transliuojamos laidos per LRT.
S.Jakutavičius kaip TV prodiuseris bendradarbiavo su įvairiais Rusijos, Vokietijos, JAV TV kanalais.
2013 metais dalyvavo konkurse Lietuvos nacionalinio radijo ir televizijos generalinio direktoriaus pareigoms užimti.

Dabartinė veikla

Saulius Jakutavičius vadovauja UAB "Komunikacijos strategijos". Yra UAB "Laisvalaikio pramogos" bei VŠĮ "Vilniaus vandens motociklų klubas" steigėjas. Lietuvos bepiločių orlaivių naudotojų asociacijos (LBONA) vienas iš steigėjų, revizijos komisijos narys.
Sauliaus Jakutavičiaus įkurta UAB "Laisvalaikio pramogos" (prekinis ženklas GoldenMoments.lt) yra komandos formavimo, korporatyvinių B2B renginių, poilsio bei pramogų organizavimo įmonė. Saulius Jakutavičius veda komandos formavimo renginius. Puikiai kalba rusų, lietuvių, anglų ir vokiečių kalbomis.

Pomėgiai

Sauliaus Jakutavičiaus pomėgiai- vandens slidės, kroketas, astronomija, skrydžiai karšto oro balionu, laivyba ir vandens sportas.